Gedagte vir die dag: Die doel van swaarkry | Maroela Media
Gedagte vir die dag: Die doel van swaarkry
Ek sal die roem van die Here sing; die wat swaar kry, sal dit hoor en daaroor bly wees. Die wat swaar kry, sien op na Hom en straal van blydskap, hulle word nie teleurgestel in hulle verwagting nie (Ps. 34:3, 6).
"Hoekom lewe ek tog?" het Niek Voyecic hom afgevra. Die ander kinders het hom genadeloos gespot, want hy is sonder arms en bene gebore. Sy pa was 'n predikant en sy ma 'n verpleegster, en hulle het alles vermy wat die baba kon skade aandoen, en tog is hy so gebore. Maar hy het sy tekortkominge te bowe gekom, leer tik met die een toon wat hy aan sy lyf gehad het en 'n graad verwerf. Vandag reis hy oor die hele wêreld om mense te bemoedig en te inspireer.
Hy het al tot 100 000 mense op 'n slag toegespreek. God gebruik hom kragtig ten spyte van sy gestremdheid. Dawid het ook moedelose tye geken toe hy vir Saul moes vlug, al het hy hom geen kwaad aangedoen nie. Waarom moes dit met hom gebeur? En toe hy by Abimelek skuiling soek, moes hy hom mal hou om nie dadelik doodgemaak te word nie. En tog het hy juis in so 'n tyd 'n pragtige gedissiplineerde psalm geskryf.
In die Ou Vertaling sal jy sien dat dit 'n alfabetiese psalm is, waar elke vers met die volgende letter van die Hebreeuse alfabet begin. Hy het geweet dat hy ander wat ook swaarkry, deur sy eie getuienis kan bemoedig. Miskien ervaar jy ook tans 'n moeilike tyd. Jy kan nie verstaan waarom dinge met jou gebeur nie. Hou moed. God het 'n plan, en wil jou ook vir ander tot seën maak.
GEBED: "Here, gee my 'n lied in my hart, 01 gaan dit nie altyd goed nie. Maak my'n versterker van mense wat swaarkry."